Sanco eis Cele en Fritz se kop oor Kaapse Vlakte | Netwerk24
Sanco eis Cele en Fritz se kop oor Kaapse Vlakte
Deur Warda Meyer 14 Augustus 2019 16:13
Die burgerregtegroep Sanco eis die kop van Bheki Cele, minister van polisie, en Albert Fritz, Wes-Kaapse LUR vir gemeenskapsveiligheid, omdat hulle nie daarin slaag om bendes en geweldsmisdaad in Kaapstad vas te vat nie.
Sanco eis die kop van onder andere Bheki Cele, minister van polisie. Foto: Craig Nieuwenhuizen
“Die Kaapse Vlakte bly ’n oorlogsone met onskuldige mense wat sterf en gemeenskappe wat vernietig word,” sê Thando Dedezana, voorsitter van Sanco, in ’n verklaring.
Dedezana sê daar moet politieke aanspreeklikheid wees vir die daaglikse lewensverlies op die Kaapse Vlakte.
“Die slegte plan om die weermag as ’n vinnige oplossing in die Wes-Kaap te gebruik het geen noemenswaardige uitwerking gehad op die veiligheid van inwoners nie.”
Dedezana sê volgens provinsiale forensiese data is 47 moorde die afgelope naweek in Kaapstad gepleeg.
“Gemeenskappe sê misdadigers vind nou ander maniere om hul bedrywighede onverstoord voort te sit, selfs al is die weermag ontplooi. Selfs meer frustrerend is dat diegene wat in hegtenis geneem word, kort daarna weer op straat is,” sê Dedezana.
Sanco sê die maatskaplike probleme in die Wes-Kaap dra daartoe by dat soveel mense ’n toevlug in bendes en misdaad vind.
“Hul alledaagse werklikheid vereis ’n holistiese, sosio-ekonomiese aanslag, pleks van hardhandige,
drakoniese maatreëls wat aan die donker dae van apartheid herinner.”
Meer oor: Sanco | Bheki Cele | Albert Fritz | Kaapse Vlakte | Kaapstad | Misdaad
4 in hof ná moord op swanger vrou
Spur-restaurant in Athlone beroof